ओपन क्यारोगी प्रतियोगितामा अशोक खड्का निर्णायक
नेपालका अन्तर्राष्ट्रिय तेक्वान्दो निर्णायक अशोक खड्काले वर्ल्ड र्‍याङ्किङ जि २ बुल्गेरिया ओपन क्यारोगी प्रतियोगितामा निर्णायकको भूमिका निर्वाह गर्नुभएको छ ।
काठमाडौं, फागुन २३ गते । नेपालका अन्तर्राष्ट्रिय तेक्वान्दो निर्णायक अशोक खड्काले वर्ल्ड र्‍याङ्किङ जि २ बुल्गेरिया ओपन क्यारोगी प्रतियोगितामा निर्णायकको भूमिका निर्वाह गर्नुभएको छ ।सो प्रतियोगिता बुल्गेरियाको सोफियामा मार्च ३ देखि ५ तारिखसम्म सम्पन्न भएको हो । अशोक दक्षिण एसियाबाट एक मात्र निर्णायकको रुपमा सो प्रतियोगितामा रहनुभएको थियो । वर्ल्ड र्‍याङ्किङ जि २ क्यारोगीतर्फ अशोकले १९ फाइट खेलाउनुुभयो । जसमा तीन फाइनल र चार सेमिफाइनल छन् । अशोकले सोमबार राति पुम्सेतर्फका खेल पनि सञ्चालन गर्नुभयो । उहाँ पुम्से विधाका समेत अन्तर्राष्ट्रिय निर्णायक हुनुहुन्छ । अशोक क्यारोगी, पुम्से र पारा तीन वटै विधाका नेपालका एक मात्र अन्तर्राष्ट्रिय निर्णायक हुनुहुन्छ । क्यारोगीतर्फ अशोकलाई दोस्रो क्लासका अन्तर्राष्ट्रिय निर्णायकको मान्यता छ । गतवर्ष विश्व तेक्वान्दोमा निर्णायकको भूमिका निर्वाह गरिसकेका अशोकले हालसम्म २१ वटा अफिसियल अन्तर्राष्ट्रिय प्रतियोगितामा निर्णायको भूमिका निर्वाह गरिसक्नुभएको छ ।बेल्जियम ओपन, स्विडिस ओपन, अस्ट्रेलियन ओपन जस्ता वर्ल्ड र्याकिङ प्रतियोगितामा पनि सर्वश्रेष्ठ निर्णायक घोषित भइसकेका अशोक पारा रेफ्री कोर्स गर्ने नेपाली तेक्वान्दोकर्मीमध्ये एक हुनुहुन्छ ।गतवर्ष युवा तथा खेलकुद मन्त्रालयले एक लाख पुरस्कारसहित ‘उत्कृष्ट रेफ्री’का रूपमा  अशोकलाई सम्मान गरेको थियो ।